林書記薔薇
作者：張碧
朝代：唐

paragraphs: 東風折盡諸花卉，是箇亭臺冷如水。
黃鸝舌滑跳柳陰，教看薔薇吐金蘂。
雙成湧出琉璃宮，天香闊罩紅熏籠。
西施曉下吳王殿，亂拋嬌臉新勻濃。
瑤姬學繡流蘇幔，綠夾殷紅垂錦段。
炎洲吹落滿汀雲，阮瑀庭前裝一半。
醉且書懷還復吟，蜀箋影裏霞光侵。
秦娥晚憑欄干立，柔枝墜落青羅襟。
殷勤無波綠池水，爲君作鏡開妝蘂。